Morten Laursen Vig
Morten Laursen Vig var rigsbibliotekar i årene 1986-1997 som leder af Rigsbibliotekarembedet og som leder af Statens Bibliotekstjeneste 1990-1997.
Vigtige begivenheder i Morten Laursen Vigs embedsperiode var etableringen af Statens Bibliotekstjeneste som fælles organ for både folke- og forskningsbibliotekernes i 1990 og etableringen af DanBib som fælleskatalog for både folke- og forskningsbiblioteker. Han gjorde en væsentlig indsats i nordisk og internationalt bibliotekssamarbejde, som kulminerede med den internationale biblioteksorganisation IFLAs årsmøde 1997 i København.
Morten Laursen Vig blev cand.mag. i historie fra Aarhus Universitet i 1960. Han var ansat som forskningsbibliotekar og senere førstebibliotekar på Statsbiblioteket 1960-1967 og ansat på Odense Universitetsbibliotek som førstebibliotekar 1967-1970. I 1970 kom han til Roskilde Universitetscenter (RUC) først som medlem af RUCs interimstyre og senere som overbibliotekar for Roskilde Universitetsbibliotek indtil 1986, hvor han blev rigsbibliotekar.
Morten Laursen Vig havde mange tillidsposter som fx medlem af Bibliotekskommissionen, der afgav betænkning i 1979, formand for Danmarks Forskningsbiblioteksforening 1982-1984 og medlem af Syddansk Universitets bestyrelse 1990-1998.